b'\n_START_ARTICLE_\nDiklofenak\n_START_SECTION_\nMehanizem delovanja\n_START_PARAGRAPH_\nDiklofenak je nesteroidni antirevmatik. Deluje protibole\xc4\x8dinsko, protivnetno in protivro\xc4\x8dinsko. Zavira delovanje encima ciklooksigenaza in s tem sintezo prostaglandinov. Med zdravljenjem z diklofenakom so ugotovili zni\xc5\xbeano koncentracijo prostaglandinov v se\xc4\x8du, \xc5\xbeelod\xc4\x8dni sluznici in sinovialni teko\xc4\x8dini. Zavira neselektivno obe izoobliki encima, ciklooksigenazo 1 (COX-1) in ciklooksigenazo 2 (COX-2). Zaviranje izooblike COX-2, ki jo normalno izra\xc5\xbeajo aktivirani makrofagi in inducirajo provnetne snovi, prispeva k protivnetne\xc2\xadmu, protibole\xc4\x8dinskemu in antipireti\xc4\x8dnemu u\xc4\x8dinku, medtem ko zaviranje COX-1 povzro\xc4\x8da ve\xc4\x8dino ne\xc5\xbeelenih u\xc4\x8dinkov, npr. gastrointestinalne krvavitve in razjede ter disfunkcijo trombocitov.\n_START_SECTION_\nRaba v medicini\n_START_PARAGRAPH_\nDiklofenak se uporablja za zdravljenje bole\xc4\x8dine, vnetnih sprememb in dismenoreje._NEWLINE_Diklofenak je na tr\xc5\xbei\xc5\xa1\xc4\x8du tudi v obliki gelov za topi\xc4\x8dno uporabo za zdravljenje simptomov osteoartritisa in aktini\xc4\x8dne keratoze ter laj\xc5\xa1anje bla\xc5\xbejih bole\xc4\x8din, na primer pri zvinih in udarcih .\n_START_SECTION_\nNe\xc5\xbeeleni u\xc4\x8dinki\n_START_PARAGRAPH_\nDiklofenak sodi med klasi\xc4\x8dne nesteroidne protivnetne u\xc4\x8dinkovine, kamor spadajo tudi na primer etodalak, naproksen, ibuprofen, ketoprofen). Gre za neselektivne zaviralce encima ciklooksigenaza (COX) in torej zavirajo obe izoobliki encima, COX-1 in COX-2. Njihovi stranski u\xc4\x8dinki so povezani z zavoro sinteze prostaglandinov. Pri njihovi uporabi so opisali \xc5\xa1tevilne ne\xc5\xbeelene u\xc4\x8dinke. Med najbolj znanimi so gastrointestinalni u\xc4\x8dinki, v praksi manj prepoznani na dvig krvnega tlaka in poslab\xc5\xa1anje sr\xc4\x8dnega popu\xc5\xa1\xc4\x8danja. Izkazujejo tudi ne\xc5\xbeelene u\xc4\x8dinke na ledvice._NEWLINE_Diklofenak je eno izmed nesteroidnih protivnetnih zdravil, ki jih bolniki prena\xc5\xa1ajo. \xc4\x8ceprav 20\xc2\xa0% bolnikov dolgoro\xc4\x8dno ob\xc4\x8duti stranske u\xc4\x8dinke, le 2\xc2\xa0% ljudi prenehata jemati zdravilo, predvsem zaradi prebavnih te\xc5\xbeav.\n_START_SECTION_\nNe\xc5\xbeeleni u\xc4\x8dinki na srce\n_START_PARAGRAPH_\nPo ugotovljenem zve\xc4\x8danem tveganjem za sr\xc4\x8dne napade pri uporabi selektivnega zaviralca COX-2 rofekoksiba leta 2004 se je pozornost preusmerila na vsa ostala nesteroidna protivnetna zdravila, vklju\xc4\x8dno z diklofenakom. Rezultati raziskav so me\xc5\xa1ani, metaanaliza dokumentov in poro\xc4\x8dil do aprila 2006 ka\xc5\xbee relativno ve\xc4\x8djo stopnjo bolezni srca (1,63 v primerjavi z neuporabniki). Profesor Peter Weissberg, strokovni direktor Britanskega sklada za srce (British Heart Foundation), je dejal:\xc2\xa0\xc2\xbbPove\xc4\x8danje tveganja za bolezni srca je majhno in veliko bolnikov s kroni\xc4\x8dno bole\xc4\x8dino meni, da laj\xc5\xa1anje njihovih simptomov upravi\xc4\x8duje majhno pove\xc4\x8danje tveganja\xc2\xab. Le pri aspirinu je bilo ugotovljeno, da ne zvi\xc5\xa1uje tveganja za bolezni srca, vendar pa prina\xc5\xa1a aspirin v primerjavi z diklofenakom vi\xc5\xa1je tveganje za razjede na \xc5\xbeelodcu._NEWLINE_Kasnej\xc5\xa1a ob\xc5\xa1irna \xc5\xa1tudija 74.838 uporabnikov nesteroidnih protivnetnih zdravil ali koksibov ni razkrila nobenega dodatnega sr\xc4\x8dno-\xc5\xbeilnega tveganja zaradi uporabe diklofenaka. \xc5\xa0e ob\xc5\xa1irnej\xc5\xa1a \xc5\xa1tudija 1.028.437 danskih uporabnikov razli\xc4\x8dnih nesteroidnih protivnetnih zdravil pa je razkrila, da je uporaba neselektivnega nesteroidnega protivnetnega zdravila diklofenak in selektivnega inhibitorja ciklooksigenaze-2 rofekoksiba povezana s pove\xc4\x8danim tveganjem za smrt zaradi sr\xc4\x8dno-\xc5\xbeilnih obolenj, ki je odvisno od odmerka. Britanska regulatorna agencija za zdravila in zdravstvene pripomo\xc4\x8dke (MHRA) je junija 2013 odlo\xc4\x8dila, da zdravila ne smejo uporabljati bolniki z resnimi osnovnimi sr\xc4\x8dnimi boleznimi; za bolnike s sr\xc4\x8dnim popu\xc5\xa1\xc4\x8danjem, boleznimi srca tiste, ki so utrpeli mo\xc5\xbegansko kap je MHRA objavila priporo\xc4\x8dilo, da zdravilo popolnoma prenehajo uporabljati. Diklofenak ima podobno COX-2 selektivnost kot celekoksib. Analiza, ki jo je opravil medicinski strokovnjak Ameri\xc5\xa1kega urada za prehrano in zdravila David Graham, je potrdila, da diklofenak zve\xc4\x8da tveganje za miokardni infarkt (sr\xc4\x8dno kap).\n_START_SECTION_\nGastrointestinalni ne\xc5\xbeeleni u\xc4\x8dinki\n_START_PARAGRAPH_\nPrebavne motnje se najpogostej\xc5\xa1i ne\xc5\xbeeleni u\xc4\x8dinek diklofenaka. Nastanek razjed ali krvavitev zahteva takoj\xc5\xa1njo prekinitev zdravljenja z diklofenakom. Ve\xc4\x8dina bolnikov med dolgotrajnim zdravljenjem prejme zdravilo za za\xc5\xa1\xc4\x8ditno prebavil, na primer misoprostol, ranitidin ali omeprazol.\n_START_SECTION_\nJetrni ne\xc5\xbeeleni u\xc4\x8dinki\n_START_PARAGRAPH_\nPo\xc5\xa1kodbe jeter so redke in ve\xc4\x8dinoma reverzibilne. Hepatitis se pojavi redko, brez opozorilnih znakov in je lahko usoden. Bolniki z osteoartritisom razvijejo simptomatsko bolezen jeter pogosteje kot bolnikih z revmatoidnim artritisom. Med dolgotrajnim zdravljenjem je treba redno spremljati jetrno funkcijo. Pri kratkotrajnem zdravljenju bole\xc4\x8dine ali vro\xc4\x8dine pa diklofenak ni bolj hepatotoksi\xc4\x8den kot druga nesteroidna protivnetna zdravila. Decembra 2009 so Endo, Novartis in Ameri\xc5\xa1ki urad za prehrano in zdravila (FDA) obvestili zdravstvene delavce, da je zdravilu treba dodati nova opozorila in previdnostne ukrepe zaradi mo\xc5\xbenosti povi\xc5\xa1anja vrednosti pri izvidih jetrnih testov med zdravljenjem z vsemi zdravili, ki vsebujejo diklofenak v obliki natrijeve soli.O primerih hepatotoksi\xc4\x8dnosti zaradi diklofenaka so poro\xc4\x8dali v prvem mesecu uporabe zdravila, vendar pa se lahko pojavijo kadarkoli med zdravljenjem. V raziskavah po utr\xc5\xbeenju zdravila so poro\xc4\x8dali o primerih hudih jetrnih reakcij, vklju\xc4\x8dno z nekrozo jeter, zlatenico, hepatitisom z ali brez zlatenice ter odpovedjo jeter. Nekaterih od teh primerov so privedli do smrti ali presaditve jeter. Pri dolgotrajnih bolnikih je potrebno ob\xc4\x8dasno merjenje vrednosti transaminaz. Na osnovi podatkov klini\xc4\x8dnih presku\xc5\xa1anj in raziskav po utr\xc5\xbeenju je treba transaminaze za\xc4\x8deti spremljati 4 do 8 tednov po za\xc4\x8detku zdravljenja z diklofenakom.\n_START_SECTION_\nLedvi\xc4\x8dni ne\xc5\xbeeleni u\xc4\x8dinki\n_START_PARAGRAPH_\n\xc5\xa0tudija, narejena v Pakistanu, je pokazala, da diklofenak povzro\xc4\x8da akutno odpoved ledvic pri jastrebih, ki so bili hranjeni s trupli \xc5\xbeivali, ki so bile pred kratkim zdravljene z diklofenakom. Predvideva se, da vrste, ob\xc4\x8dutljive na zdravilo, in dolo\xc4\x8deni ljudje nimajo genov za tvorjenje specifi\xc4\x8dnih razstrupljevalnih encimov._NEWLINE_Ne\xc5\xbeeleni u\xc4\x8dinki na ledvice so povezani z zaviranjem encima COX, vendar se tem ne\xc5\xbeelenim u\xc4\x8dinkom ne da izogniti z uporabo selektivnih zaviralcev COX-2. V ledvicah se namre\xc4\x8d normalno izra\xc5\xbeata obe izobliki encima, COX-1 in COX-2. Ne\xc5\xbeeleni u\xc4\x8dinki na ledvice se ka\xc5\xbeejo z naslednjimi klini\xc4\x8dnimi sindromi, ki se med seboj razlikujejo po \xc4\x8dasu u\xc5\xbeivanja zdravila, ki je potreben za razvoj okvare, po patogenezi in na\xc4\x8dinu zdravljenja: akutno hemodinamsko ledvi\xc4\x8dno odpovedjo, akutnim tubulointersticijskim nefritisom z nefroti\xc4\x8dnim sindromom ali kroni\xc4\x8dno ledvi\xc4\x8dno odpovedjo.\n_START_SECTION_\nVplivi na du\xc5\xa1evno zdravje\n_START_PARAGRAPH_\nSimptomi na osrednje \xc5\xbeiv\xc4\x8devje so redki, vendar se pojavljajo v dovolj velikem \xc5\xa1tevilu, da jih je treba uvrstiti med mo\xc5\xbene ne\xc5\xbeelene u\xc4\x8dinke. Ti vklju\xc4\x8dujejo depresijo, tesnobo, razdra\xc5\xbeljivost, no\xc4\x8dne more in psihoti\xc4\x8dne reakcije.\n_START_SECTION_\nDrugi ne\xc5\xbeeleni u\xc4\x8dinki\n_START_PARAGRAPH_\nRedko se pojavi zaviranje delovanja kostnega mozga (levkopenija, agranulocitoza, trombopenija s purpuro ali brez nje, aplasti\xc4\x8dna anemija). Te bolezni so lahko smrtno nevarne in \xc4\x8de so odkrite prepozno, ireverzibilne. Vse bolnike je treba skrbno spremljati. Diklofenak lahko ovira normalen menstrualni ciklus. Raziskava, objavljena leta 2010, je povezala uporabo diklofenaka s pove\xc4\x8danim tveganjem za mo\xc5\xbegansko kap.'